NÁVRH

**Nariadenie vlády**

**Slovenskej republiky**

z ............. 2021,

**ktorým sa vyhlasuje prírodná pamiatka Brezovská dolina**

Vláda Slovenskej republiky podľa § 23 ods. 1 a 5 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“) nariaďuje:

**§ 1**

(1) Vyhlasuje sa prírodná pamiatka Brezovská dolina (ďalej len „prírodná pamiatka“). Súčasťou prírodnej pamiatky sú dve územia európskeho významu SKUEV0368 Brezovská dolina a SKUEV2368 Brezovská dolina podľa osobitného predpisu.[[1]](#footnote-1))

(2) Prírodná pamiatka sa nachádza v okrese Ilava v katastrálnom území Červený Kameň. Celková výmera prírodnej pamiatky je 3,5921 ha.

(3) Hranica prírodnej pamiatky je vymedzená v prílohe č. 1. Hranica prírodnej pamiatky vymedzená geometrickým určením a polohovým určením sa vyznačuje v katastri nehnuteľností. Mapa a grafické podklady, v ktorých je zakreslená hranica prírodnej pamiatky sú uložené v Štátnom zozname osobitne chránených častí prírody a krajiny a na Okresnom úrade Ilava.

(4) Ciele starostlivosti o prírodnú pamiatku, opatrenia na ich dosiahnutie a zásady využívania územia upravuje program starostlivosti podľa § 54 ods. 5 zákona.

**§ 2**

Účelom vyhlásenia prírodnej pamiatky je zabezpečenie priaznivého stavu predmetu ochrany prírodnej pamiatky, ktorý je uvedený v prílohe č. 2.

**§ 3**

Na území prírodnej pamiatky platí štvrtý stupeň ochrany podľa § 15 zákona.

**§ 4**

Toto nariadenie vlády nadobúda účinnosť 1. mája 2021.[[2]](#footnote-2))

Príloha č. 1

k nariadeniu vlády č. ... /2021 Z. z.

**VYMEDZENIE HRANice PRÍRODNEJ pamiatky**

Územie prírodnej pamiatky je vymedzené podľa vektorovej katastrálnej mapy so stavom katastra nehnuteľností k 1. októbru 2020, z ktorej bola hranica prírodnej pamiatky prenesená do digitálnej Základnej mapy Slovenskej republiky (SVM50) v mierke 1:50 000.

**Popis hranice prírodnej pamiatky**

Prírodná pamiatka je situovaná severozápadne od obce Červený Kameň, v miestnej časti Trokanovo, v Brezovskej doline vo svahu nad pravostranným prítokom Tovarského potoka. Hranica prírodnej pamiatky začína 45 m od južnej hranice lesného porastu Čiapkové č. 313 a pokračuje jeho juhozápadnou hranicou k spevnenej lesnej ceste. Juhozápadným smerom súbežne s cestou pokračuje 240 m k južnému cípu lesného porastu č. 314 A. Tu sa stáča juhovýchodným smerom kolmo na vrstevnice, po 110 m pokračuje na severovýchod k východisku na hranici s lesným porastom č. 313.


**Zoznam parciel prírodnej pamiatky**

Okres Ilava

Katastrálne územie Červený Kameň

853/2, 853/4 – časť, 853/7 – časť (podľa registra „C“ katastra nehnuteľností so stavom k 1. októbru 2020).

**Mapa hranice prírodnej pamiatky Brezovská dolina (SKUEV0368 Brezovská dolina, SKUEV2368 Brezovská dolina)**



Technickým podkladom na zápis priebehu hranice prírodnej pamiatky do katastra nehnuteľností je zjednodušený operát geometrického plánu.

Mapu prírodnej pamiatky je možné nájsť v Komplexnom informačnom a monitorovacom systéme na webovom sídle

SKUEV0368 Brezovská dolina

<http://www.biomonitoring.sk/InternalGeoportal/ProtectedSites/EuropeanSitesMap?SearchText=SKUEV0368&CATEGORY=21>;

SKUEV2368 Brezovská dolina

<http://www.biomonitoring.sk/InternalGeoportal/ProtectedSites/EuropeanSitesMap?SearchText=SKUEV2368&CATEGORY=21>.

Príloha č. 2

k nariadeniu vlády č. ... /2021 Z. z.

**Predmet ochrany prírodnej pamiatky**

Biotopy európskeho významu:

Lk1 Nížinné a podhorské kosné lúky (6510), Lk5 Vysokobylinné spoločenstvá na vlhkých lúkach (6430), Pr3 Penovcové prameniská (\*7220), Ra6 Slatiny s vysokým obsahom báz (7230), Tr1 Suchomilné travinno-bylinné a krovinové porasty na vápnitom substráte (6210), Ls 1.3 Jaseňovo-jelšové podhorské lužné lesy (\*91E0).

Biotopy národného významu:

Lk6 Podmáčané lúky horských a podhorských oblastí a Lk10 Vegetácia vysokých ostríc.

Biotopy druhov živočíchov európskeho významu:

[pimprlík mokraďný](http://www.sopsr.sk/natura/index1.php?p=4&sec=7&druh=114) (*Vertigo=Vertilla angustior*), \*[spriadač kostihojový(*Euplagia=Callimorpha quadripunctaria*),](http://www.sopsr.sk/natura/index1.php?p=4&sec=7&druh=17) [ohniváčik veľký](http://www.sopsr.sk/natura/index1.php?p=4&sec=7&druh=16) (*[Lycaena dispar](http://www.sopsr.sk/natura/index1.php?p=4&sec=7&druh=16)*), priadkovec trnkový (*Eriogaster catax*), bystruška potočná (*Carabus variolosus*), kunka žltobruchá (*Bombina variegata*), rosnička zelená (*Hyla arborea*), užovka hladká (*Coronella austriaca*).

Biotopy druhov živočíchov národného významu:

salamandra škvrnitá (*Salamandra salamandra*)*,* slepúch lámavý (*Anguis fragilis*).

Biotopy druhov rastlín národného významu:

hmyzovník Holubyho (*Ophrys holubyana* András), vstavač počerný (*Orchis ustulata* L*.*).

Poznámky:

Podľa § 2 ods. 2 písm. t) zákona prioritný biotop je biotop európskeho významu, ktorého ochrana má zvláštny význam vzhľadom na podiel jeho prirodzeného výskytu v Európe. Prioritné biotopy sú označené symbolom \*.

Podľa § 2 ods. 2 písm. y) zákona prioritný druh je druh európskeho významu, ktorého ochrana je nevyhnutná vzhľadom na jeho malý prirodzený areál v Európe.

Prioritný druh je označený symbolom \*.

Biotopy európskeho významu a biotopy národného významu sú označené v súlade s prílohou č. 1 k vyhláške Ministerstva životného prostredia Slovenskej republiky č. 24/2003 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov.

Druhy živočíchov európskeho významu a  národného významu sú označené v súlade s prílohami č. 4 a 6 k vyhláške č. 24/2003 v znení neskorších predpisov. Druhy rastlín národného významu sú označené v súlade s prílohami č. 4 a 5 k vyhláške č. 24/2003 Z. z. v znení neskorších predpisov.

1. ) Výnos Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu v znení neskorších predpisov (oznámenie č. 450/2004 Z. z.). [↑](#footnote-ref-1)
2. ) Dňom účinnosti nariadenia vlády strácajú platnosť:

   1.nariadenie Okresného výboru v Považskej Bystrici č. 29 o chránenom prírodnom výtvore,

   2. osemnásty bod v časti B v prílohe č. 2 k vyhláške Ministerstva životného prostredia Slovenskej republiky č. 293/1996 Z. z, ktorou sa uverejňuje zoznam chránených areálov a prírodných pamiatok a vyhlasujú sa národné prírodné pamiatky v Slovenskej republike,

   3. tretí bod prílohy k všeobecne záväznej vyhláške Krajského úradu v Trenčíne č. 1/2003, ktorou sa určuje stupeň ochrany niektorých prírodných rezervácií a prírodných pamiatok a národnej prírodnej pamiatky Lánce. [↑](#footnote-ref-2)